Durbanville-gesin betrap inbreker helder oordag in huisArgieffoto bloot ter illustrasie. Die polisie in Durbanville in die Wes-Kaap ondersoek ŉ saak van huisbraak nadat ŉ 29-jarige man Dinsdag helder oordag by ŉ gesin se huis in Valmarypark ingebreek en glo geld by hul tienerdogter geëis het. Die man het die diefwering van een van die kamervensters verwyder om toegang tot die huis te verkry, waar hy ŉ skootrekenaar gevat het voordat hy die tiener se kamer binnegegaan het. Haar pa was ook ten tyde van die voorval tuis. Volgens AO Joseph Swartbooi, polisiewoordvoerder, het ŉ onderonsie gevolglik tussen die man en die inbreker ontstaan. “Die klaer het die verdagte oorrompel en aan beamptes van die Durbanville-polisie uitgelewer. Die 29-jarige man is in hegtenis geneem en in aanhouding geplaas.” Tommy Robinson, kontrolekamerbestuurder by die sekerheidsmaatskappy, Halt Security, wat ook na die toneel ontbied is, sê inbrake soos dié het in die afgelope tyd effens in die Valmarypark-, Sonstraal- en Eversdal-omgewing toegeneem. Hy meen dit is egter meestal “individuele kansvatters” en nie ŉ geval van georganiseerde misdaad nie. Robinson sê dieselfde verdagte wat Dinsdag by hul kliënt se huis in Valmarypark ingebreek het, het vermoedelik Maandagaand ook by ŉ ander huis in die Sonstraal-gebied ingebreek. “Sy foto is die vorige aand op sosiale media gedeel as die verdagte wat by ŉ ander huis ingebreek het. Die polisie het hom glo tydelik aangehou, maar weer laat gaan. Die volgende dag is hy in ons kliënt se huis betrap. Hy het nog dieselfde klere aangehad as op die foto wat die vorige aand geneem is.” Robinson sê die voorval was inderdaad traumaties vir die gesin, maar gelukkig is almal ongedeerd.